På TV2 Nord har vi sat gang i en konkurrence. Det gælder om at finde nordjyder med de sjoveste julenavne.

De fleste elsker julen - og nogen så meget, at de næsten lader det gå ud over deres børn. TV2 Nord har sat sig for at finde nordjyder med sjove julenavne, og indtil videre har vi nomineret fire i konkurrencen. Det er Chris Madsen fra Østervrå - som jo lyder lidt som christmas. Og Mary Juhl fra Frederikshavn. Så er der Alf Nissen fra Mou. Og sidst men ikke mindst er der den unge soldat fra Skive Kaserne, Rudolf Hjulmand. Én god ting er kommet ud af navnet Det er ikke dem alle, der nogensinde før har tænkt over, at deres navn havde en julet klang. Kun Alf Nissen og Rudolf Hjulmand har måttet høre for deres navne, før de blev nomineret i konkurrencen. Har du spurgt dine forældre, hvad de lige tænkte med Rudolf Hjulmand? - Jeg har skældt dem ud mange gange over det. Grunden til det er, at min mors oldefar hed Rudolf til fornavn, og det samme gjorde min fars oldefar. Og så blev de enige om, at jeg skulle være den eneste i familien, der lige skulle have det fornavn med videre, forklarer Rudolf Hjulmand, som faktisk undgår at fortælle folk hele sit navn for ikke at blive grinet af. Alf Nissen har også måttet høre for sit navn. Men én god ting er der da kommet ud af det. - Som min kone sagde: "Du har ikke kunnet bruge det navn til noget før nu, hvor jeg er nomineret i den her konkurrence." Så det er jo fedt!, lyder det. Tror på en sejr Hun griner lidt, da hun modtager nomineringen samt en flask gløgg ved sin lejlighed i Frederikshavn, hende Mary Juhl. Men hun regner bestemt ikke med at vinde konkurrencen. - Arh, jeg tror nu nok, at de andre er bedre, siger hun med et grin. Og umiddelbart kom nomineringen til det mest julede navn også bag på Chris Madsen. - Jeg bliver da kaldt Madsen, men aldrig Chris Madsen. Det med X-Mas har aldrig været et issue før du sagde det, griner han til journalisten fra TV2 Nord. Men han er ikke afvisende overfor, at han kan løbe med sejren. Navnet er jo meget christ-mas-agtig, som han siger. Har du et sjovt julenavn, eller kender du nogen, der har? Så skriv en kommentar til opslaget på vores Facebookside.